Orkestra taż-Żgħażagħ tal-UE Illum il-Kunsill adotta regolament emendat li ser jipprevedi finanzjament kontinwu tal-Orkestra taż-Żgħażagħ tal-Unjoni Ewropea. Il-finanzjament ġie żgurat sal-aħħar tal-2020. Huwa ser jiġi mill-programm Ewropa Kreattiva u t-taqsima transsettorjali ta' dak il-programm. Bħala parti minn dan il-ftehim, l-orkestra ser ikollha żżid l-isforzi tagħha f'oqsma bħall-iżvilupp tal-udjenza, il-viżibbiltà u l-bilanċ ġeografiku tal-mużiċisti. L-UE ħadet ħsieb sabiex l-Orkestra taż-Żgħażagħ tibqa' fost l-aqwa tax-xorta tagħha. Hija magħmula minn mużiċisti, diriġenti u solisti żgħażagħ eċċellenti u ddedikati minn madwar l-UE, u aħna lkoll kburin biha. Boil Banov, Ministru għall-Kultura tal-Bulgarija u President tal-Kunsill L-Orkestra taż-Żgħażagħ twaqqfet fl-1976. Hija tgħaqqad lil mużiċisti żgħażagħ b'talent mit-28 stat membru kollha, li jaħdmu biex jilħqu l-ogħla standards possibbli fil-mużika. L-Orkestra taż-Żgħażagħ hija simbolu tal-Ewropa u qdiet rwol uniku fil-promozzjoni tad-djalogu interkulturali, ir-rispett reċiproku u li nifhmu 'l xulxin permezz tal-kultura. Hija daqqet fi bliet u festivals ewlenin fl-Ewropa u madwar id-dinja, f'xenarji formali u informali varjati. Hija tuża formati u tekniki tradizzjonali u innovattivi għal firxa wiesgħa ta' udjenzi. Bl-attivitajiet tagħha, l-orkestra sservi ta' ambaxxatriċi kulturali għall-Unjoni billi turi r-rikkezza u d-diversità tal-kultura u t-talent li qed ifeġġ tal-Ewropa. Regolament tal-Kunsill Proposta tal-Kummissjoni Programm Ewropa Kreattiva Taqsima Transsettorjali Ara l-paġna tal-laqgħa